钦定古今图书集成/历象汇编/庶征典/第171卷 > 王充论衡 > 《瑞应麒麟颂》〈有序〉王直
## 钦定古今图书集成/历象汇编/庶征典/第171卷 > 王充论衡 > 《瑞应麒麟颂》〈有序〉王直

恭惟皇帝陛下，备圣神文武之德，受天明命，统御万方。无间远迩，熙然泰和。天心昭贶，灵应迭至。乃永乐十三年九月八日，麻林国王复以麒麟来献，数万里至于阙下。臣谨按《瑞应记》曰：“麒麟，仁兽也，中国有圣人则出。” 皇上仁育宇内诸福之物，所以昭德效祥者，不可殚纪。而麒麟则两见于岁期之间，天之所以彰“应于皇上者，岂偶然哉？” 群臣百工稽首称贺，皇上谦敬自持，让而弗有。深惟太祖高皇帝创业艰难，兢兢业业，日甚一日，益思所以祇顺天心，安养黎庶。又举前代之君矜恃祥应，不能正身修德、自致败乱者，以为鉴戒。玉音布昭如日月。在庭之臣祗服赞诵，诵皇上敬天勤民、不矜不伐，虽尧、舜、禹、汤、文武不能过也。臣闻天道无息，圣人之德亦至诚无息，故足以参天地、育万物。皇上之德至矣，而犹敬慎如此，是即天地之德、天地之心也。明明上帝所以眷祐于皇上者，盖愈隆愈盛矣。国家有万万年太平之庆，群臣兆民亦永有赖焉。臣忝职文字，观兹盛美，欢戴之情，倍万常品。谨撰颂诗一首上进。颂曰：

赫赫明明，上帝之命。命于天子，万邦是理。维此万邦，
靡不来王。无有远迩，维皇之治。皇有大德，肫肫其仁。
惠养下民，以对上天。下民有言曰“我父母，育我童幼，
暨于黄耆。我寒我饥，衣之食之。嗟我民庶，乐此熙熙。”
上帝鉴观，皇德之厚。爰发其祥，显天之祐。其祥伊何？
是生麒麟。昭昭维灵，式安则驯。凡物有生，弗践弗履。
“既合于仁，亦协于义。有隆其声，黄钟大吕《麒麟在原》，
民歌且舞。天开日月，来献于京。鼓舞懽呼，麒麟在庭。
群臣上言，嘉祥来格。维物之祥，实昭皇德。”皇帝曰：“嘻！
维命靡常，维敬厥祥，天是用昌。昔我太祖，灵承于族，
既艰既勤，辟此土宇。传祚在予，予敬用承。维祥之来，
岂敢或矜。在昔之君，有土有人，恃祥弗敬，用坠厥命。
凡尔百僚，维德是辅。以事上帝，绍我太祖。”臣拜稽首，
“大哉皇仁！如天之行，如日之昇。”臣拜稽首，“一哉皇心上帝是歆，太祖是临，天命纯固。皇帝在御，弥亿万年。
永祚民主，敬事于天。圣子圣孙，万世其传。”